Papersnake/gushiwen huggingface dataset:
寄题黄子京贫乐斋
陈文蔚（宋代）

羞逐纷纷世所趋，东溪风月未尝孤。
闭六蒿藋从渠长，堆案简编聊自娱，
机括要须明活法，箪瓢非但守枯株。
不观点也风雩意，洒落脸中一累无。
琴台
杜甫（唐代）

茂陵多病后，尚爱卓文君。
酒肆人间世，琴台日暮云。
野花留宝靥，蔓草见罗裙。
归凤求凰意，寥寥不复闻。
蝶恋花
欧阳修（宋代）

欲过清明烟雨细。小槛临窗，点点残花坠。梁燕语多惊晓睡。银屏一半堆香被。

新岁风光如旧岁。所恨征轮，渐渐程迢递。纵有远情难写寄。何妨解有相思泪。
戏促黄簿鸡粥约三首
陈造（宋代）

鹅炙博嗔宁复计，马肝知味不须评。
老宜此辈充庖宰，更问钻篱与不鸣。
句
曾几（宋代）

不堪相背处，何竞独归时。
王昭君
孔平仲（宋代）

昭君十五入汉宫，自倚花艳如芙蓉。黄金不买画者笔，西子变作嫫女容。

羊车忽略久不幸，夜夜月照罗帷空。娇痴怨恨掩袂泣，常恐兰蕙摧霜风。

不堪坐守寂寞苦，遂愿将身嫁胡虏。神仙缥缈下朝阳，再拜玉墀辞汉主。

天颜惊顾初相识，自起欲留留不得。吁嗟拂袖归禁中，却看飞燕无颜色。

婵娟去去阴山道，几日风沙貌枯槁。千秋万古恨无穷，坟上春风无寸草。
题湘乡道中梅花
赵蕃（宋代）

道上梅花无数株，似能相与慰穷途。
色严不畏晨霜劲，馥剩宁须爱日敷。
落落卒无词客赋，纷纷只了酒家沽。
虽然根本故亡恙，犹愈松明日夜刳。
戏赠文彦明 其二
王庭圭（宋代）

酒酣拔剑悲生事，病起扶藜踏浅莎。逆旅正如蝴蝶梦，还家试听扊扅歌。
三叠
刘克庄（宋代）

脂粉形容总未然，高标端可配先贤。
不陪严子羊裘后，即傍王郎麈尾边。
偶成
晁公溯（宋代）

楼上东风帘幕垂，纖纖春筍弄妆迟。
玉笼鹦鹉知人意，催报花梢日影移。
挽王正仲母永寿太君 其二
刘攽（宋代）

平日南陔养，诸公为美谈。儿啼因戏綵，羹遗复调甘。

盛事一知十，修龄百与三。青乌传吉卜，乔木蔼相参。
寄南光禄卿杨公峻
许天锡（明代）

千寻古柏出霜林，万里长风称鹤心。还椟已完和氏璧，饰钗那用汉宫金。

春山不碍云双屐，晓镜何妨雪一簪。闻说丘园多胜事，老来筋骨更能任。
走笔招区顿池四表 其二
霍与瑕（明代）

静玩先天画，閒抄种树书。数时知立夏，逢价问兴居。

近市烟笼竹，深山水决渠。洗心高自坐，谁驾白牛车。
促拍丑奴儿（水仙）
朱敦儒（宋代）

清露湿幽香。想瑶台、无语凄凉。飘然欲去，依然如梦，云度银潢。

又是天风吹淡月，佩丁东、携手西厢。冷冷玉磬，沈沈素瑟，、舞遍霓裳。
遣意
仇远（元代）

宦游今倦矣，岁晚意何如。
腊雪不到地，春风先满闾。
邻翁寒乞炭，溪女晓供鱼。
多有梅花处，吾将卜隐居。
春词 其一
毛滂（宋代）

日催红𩉾鞢，雪放绿蒙茸。莫向东郊去，王春在九重。
梅仙山丹井
曹文姬（唐代）

鹤驭云骈去不还，乱云深处旧仙坛。
凿开天外长生地，炼出人间不死丹。
寄光福老磻古溪
顾逢（宋代）

藏一诸公相聚日，鬓毛尚黑齿牙坚。
伤心流落江湖上，不见溪翁四十年。
清平乐
吴山（宋代）

秋光如许，雁字排空去。十二阑干凝眺处，帘卷西山暮雨。

白沙翠竹柴门，落霞孤鹜江村。况是亭皋叶下，萧萧最怆吟魂。
赠萧巽斋
文天祥（宋代）

未有大挠书，先有伏羲易。
古人尚卜筮，今人信命术。
八卦与五行，皆自河图出。
易中元有命，道一万事毕。
卦义六十四，萧君得其一。
江湖旅琐琐，谈命以巽入。
人情爱委曲，喉舌嫌棘棘。
言言依忠孝，君平意未失。
我生独骯脏，动取无妄疾。
是有命流行，谁陨复谁诎。
安能从儿女，朝夕谈昵昵。
若卦有人买，不妨君卖直。
春霁
朱淑真（宋代）

淡淡轻寒雨后天，柳丝无力妥残烟。
弄晴莺舌于中巧，著雨花枝分外妍。
消破旧愁凭酒盏，去除新恨赖诗篇。
年年来到梨花日，瘦不胜衣怯杜鹃。
闰九日同欧黄伦苏十六词客雅集伯舆嘉树园赋得并蒂芙蓉兼赠苏文士廷魁得台字
李英（清代）

溪上芙蓉并蒂开，酒人采折赠多才。一群总是高阳客，闰九重登旧社台。

兰佩笑谈方外事，菊英满泛掌中杯。半轮新月兼霜白，无数征鸿度岭来。
送陈司理
李覯（宋代）

平生直道耻求人，下位沈英久未伸。
齐吹古来偏有滥，叶龙今未不宜真。
天边奕世三台贵，江上先庐一亩贫。
大抵穷通相倚伏，这回寒谷解逢春。
饯盛影则教授
林景熙（宋代）

空明仙人朝帝所，跨鹤凌虚堕霜羽。
洞中石髓流不乾，圣泉写霜君肺腑。
潘江陆海一目尽，自提修绠汲千古。
碧芹水泠涵夜灯，丹凤山空鸣晓鼓。
有时白战风骚场，小巫见之缩双股。
饭虽不足仁义腴，墙阴老荠羹春苦。
丈夫出处各有道，天地网常要撑拄。
俗吏惟知骋刀笔，腐儒亦或拘训诂。
云雾窗寒森宝书，广文袖有修月斧。
离亭酒短秋帆开，雁荡峰前桂花雨。
石廪峰次敬夫韵
朱熹（宋代）

七十二峰都插天，一峰石廪旧名传。家家有廪高如许，大好人间快活年。
早行
刘得仁（唐代）

万类半已动，此心宁自安。月沉平野尽，星隐曙空残。

马渡横流广，人行湛露寒。还思犹梦者，不信早行难。
所见
袁枚（清代）

牧童骑黄牛，歌声振林樾。
意欲捕鸣蝉，忽然闭口立。
踏青
吴可（宋代）

幽居懒慢养余生，强为春风处处行。
藉草弄花终少味，寻山爱竹尚多情。
和南康赵簿赠诗
徐鹿卿（宋代）

瑞世词章响佩琚，过人学力更充馀。盘空紫气难藏剑，照坐青藜趣校书。

已脱尘埃辞矮屋，还将清泚映污渠。云霄此去功名逼，诗酒生涯莫作疏。
题蔡先生旌奖卷
陶益（明代）

共学西山蔡子家，执经吾已愧侯芭。鱼龙夜雨争闻铎，桃李春风解作花。

白发青毡推宦况，兰台柏府重声华。逢人且莫嗟迟暮，会拜鸾书庆未涯。
淮水 送张子也
何景明（明代）

淮水汤汤，伐鼓镗镗。之子南行，征夫不遑。有翮者燕，集于堂巢。

我日不谒，而旬不朝。征夫况瘁，谁使告尔劳。谁经营四方，谁高门翱翔。

谁粲粲衣裳，谁饥渴载行。辰月弗振，乾月维雹。视天之威，伊胡云虐。

弗问则退，问言谁对。敬我友矣，式相求矣。询于道周，维教言是由。

母琐言是谋，母戏言是流。桓桓之罴，免罹于罗。如彼弋鸟，维恐不加。

无执猫狸，而舍彼虎豺。我视人之疚，如灾我躬。勿曰行弗动，勿曰言弗用。

曰我寡，惮彼有众。矢时弗颂，维云讽矣。伊谁之送，孝友张仲。
送僧化宁吴中行脚 其一
韩驹（宋代）

我欲游京口，浮家未有船。羡君无一物，篷底曲肱眠。
和李光祖
吴芾（宋代）

英才端合在星躔，不谓淹回阅岁年。
却向山中亲白石，更来涧岁濯清泉。
高情虽似秋云淡，丽句还如蜀锦鲜。
怪得了无尘俗气，家风元是谪来仙。
游招真观
黄杞（宋代）

溪旁老子宫，古松奋苍鬣。
修迳烟霏深，中岩祠像设。
崖头流云漫，千丈藤萝结。
猿猱跃其间，手疑攀日月。
人间诸想灭。文楸飞雹铿，
朱弦浮磬彻。此山宇宙初，
谁擘坤轴裂。六丁曾一戏，
万古留洞穴。仙翁昔此栖，
还丹成白雪。佩环升倒景，
遗台犹岌嶪。菊秋风日佳，
归艎双桨歇。便欲茆三间。
太白仙人下岷峨谣
王梦应（宋代）

太白仙人下岷峨，飞凌素烟紫琼珂。
天风万里吹银河，手挼瑶草光逶迤。
琅琅太清绿云歌，下弄倒影笑羲娥。
锦袍淋漓金叵罗，醉围婵娟玉颜酡。
金庭昔日乘鸾过，不肯上天着朝靴。
下界弱水飞尘多，公为星精辟兵戈。
端嘉杂诗二十首
刘克庄（宋代）

势穷斯变变斯通，局面初更便不同。
西北怕他小老子，东南有个太平翁。
正月十三夜同乡李晓湘姚谷神李二何诸公招饮粤东会馆开灯有赋
陈是集（明代）

紫塞年来不起烟，主恩春色浑无边。暂邀玉署开灯约，可免金龟换酒钱。

友善堂中追古谊，银花灿处笑惊筵。自兹不夜连三五，赐酺年年胜似前。
上元日二首 其一
李纲（宋代）

去年玉辇侍端门，灯满鳌山讶晓暾。寂寞沙阳山水里，也将膏火照黄昏。
赠何遐
韦皋（唐代）

腰间宝剑七星文，掌上弯弓挂六钧。
箭发排云双雁落，始知秦地有将军。
题观罗台
叶春及（明代）

为爱罗浮四百峰，筑台江上看芙蓉。青苔坐扫蛟龙动，白发游怜鹤鹿从。

云起锦屏开绝壁，雨晴素练挂疏松。问余石洞幽栖处，东望巑岏第几重。
子房
于石（宋代）

韩亡誓欲报秦仇，秦灭还兴伐楚谋。
一念为韩非为汉，无功何必愿封留。
田家诗
张锡祚（清代）

硗确土无膏，人弃为原陆。释子云西来，挂笠结茅屋。

学空易为悦，机熟遂众欲。妪老苦力田，薄言往种福。

日出听谈经，暮归悔碌碌。惟我喜饮酒，醉乡数往复。

酒醒春鸠鸣，踏月起浸谷。所愿谷抽芽，生理良已足。
土尔番城
陈诚（明代）

路出榆关几千程，诏书今到土番城。
九重雨露沾夷狄，一统山河属大明。
天上遥瞻黄道日，人间近识少徴星。
姓名不勒阴山石，愿积微勋照汗青。
寿宋守
周邦彦（宋代）

珥笔曾趋殿两间，冰姿清彻照朝班。
民讴在处思廉范，谏疏何人忆贾山。
竹简繙经秋闭阁，玉棋欢客夜留关。
直须剩饮帮人寿，天上如今欲赐环。
山阴老人伪谣
佚名（唐代）

欲识圣人姓，千里草青青。欲识圣人名，日从日上生。
感事述怀呈涤生师用何廉舫太守除夕韵同次青仙屏弥之作 其一
李鸿章（清代）

九天阊阖叫能开，大地波澜挽得回。沟壑余生千里转，沙场战骨几人埋。

风高劲草犹披拂，岁晚乔松待护培。怀旧苍茫尝独立，眼中多少出群材。
题画 其一 幽王烽火戏诸侯
张玉纶（清代）

离宫烽火暮云浮，甲马森森聚列侯。拚得江山博一笑，周王真是解风流。
答忠禅者
释重顯（宋代）

一字七字三五字，万象穷来不为据。
夜深月白下沧溟，搜得骊珠有多许。
和虞退夫见贻生日诗韵
魏了翁（宋代）

夫容布叶乱田田，尚忆前年对二贤。
今度观亭人独立，一江风月意谁传。
西风行
李纲（宋代）

西风陨高梧，秋暑退残热。岂不欣微凉，寤叹惊急节。

岁华聿云暮，露气繁霜结。干戈随凝阴，虏骑壮胜铁。

边防久凋残，河洛据戎羯。中原无长城，何以限逸越。

传闻今年春，关辅已蹀血。强兵健马区，乘间肆陵蔑。

况兹柔脆乡，岂复劳龁齧。江汉非不深，天险为人设。

要害无重兵，一苇自可绝。恬然不为备，庙算岂有说。

翠华果何从，大计宜早决。缅怀沙漠寒，矫首望汉月。

杳无鸿雁来，宁不野鼠掘。何时金凤辇，复返苍龙阙。

群生有安堵，国耻稍一雪。努力肉食谋，傍观心已折。
憩园杂兴，和韩介孙丈四首 其四
夏诒钰（清代）

种菊多辛苦，花开殊可喜。佳色何斓斑，幽情淡如此。

看花霜满巾，采花霜满指。花影倏在衣，月华凉似水。

美人惜迟暮，吾侪贵知止。千古陶渊明，高风孰可拟。

晚节念柴桑，冲怀托蘅芷。落英清可餐，冷香嚼满齿。

沉醉菊花丛，吟哦犹未已。人生行乐耳，碌碌谁所使。

江南有敝庐，归装何日理？岁岁忆莼鲈，思逐秋风起。
倚楼曲
王铚（宋代）

天边皎月凝清光，圆缺不如人意长。
夜来常娥和月落，清晓镜裹看新妆。
此情同生复同死，君似栏杆要堪倚。
楼高风送管弦声，肠断五陵年少子。
布袋赞 其一
释普济（宋代）

南无阿逸多，忙忙走寰宇。等个人未至，放下宽肠肚。

来也来也，泰岳何曾乏土。
成化癸夘冬至谒陵与李宾之学士联句二十首 其十三 夜坐
程敏政（明代）

不眠相对拥寒炉，自起开门问仆夫。城角斗杓曾转未，殿头风铎有声无。

斋心耿耿悬孤月，乡思迢迢隔五湖。清话恐贪今夜永，呼灯无惜效先趋。
点绛唇·春夜喜雨
王恽（元代）

花雨知时，万金欲买初无价。种花才罢。似为芳枝下。花重宫城，花个风人雅。从飘洒。探花走马。明日春如画。
闻父讣二首
释了惠（宋代）

眉毛盖眼赤须胡，女嫁男婚不识渠。
唯是我侬偏孝顺，十年不作问安书。
颂古十六首
释道宁（宋代）

百炼精金大冶中，任他腾焰亘大红。
须臾拈出教人看，添得行家价转丰。
继而稍时祷而复雨喜而作诗
冯伯规（宋代）

连夕滂沱类建瓴，送将凉意满郊坰。
江边草木大半绿，天外一峰无限青。
却信神龙元解事，岂容旱魃更争灵。
从今怀抱如冰秋，闭阁烧香伴六经。
故园秋日曲四首 其三
谢翱（宋代）

龙蛇已去荒窟宅，翻藕人人下剑池。岸池藕尽无浮叶，惟有青青榕树枝。
咏竹为六弟抗司户生日
赵抃（宋代）

万竿终日弄清风，溽暑消除尔有功。老去年时转潇洒，此君真是竹林翁。
鹧鸪天（赠妓）
刘辰翁（宋代）

暖逼酥枝渐渐融。双飞谁识蝶雌雄。歌声已逐行云去，花片偏来酒盏中。

眉月冷，画楼空。酒阑犹未见情钟。直须把烛穿花帐，方见佳人玉面红。
赠万黍维即送归阳羡二首 其二
黄景仁（清代）

语我家山味可誇，燕来新笋雨前茶。瓣香岁展方回墓，画舫春寻小杜家。

北郭买田赊志愿，南山射虎旧生涯。他时风雪如相访，阳羡溪光似若耶。
皇后阁端午贴子词五首 其三
真德秀（宋代）

红榴紫槿映池台，玳席还当水殿开。借问天颜何大喜，皇储亲奉万年杯。
题城南书院三十四咏 其三十四
张栻（宋代）

殷雷终日在前山，风卷云环意作难。泊暮有怀空伫立，忽然飞雨到阑干。
店翁送花
宋自逊（宋代）

店翁排日送春花，老去情怀感物华。
翁欲殷勤留客住，客因花恼转思家。
元次山居武昌之樊山新春大雪以诗问之
孟彦深（唐代）

江山十日雪，雪深江雾浓。
起来望樊山，但见群玉峰。
林莺却不语，野兽翻有踪。
山中应大寒，短褐何以完。
皓气凝书帐，清著钓鱼竿。
怀君欲进谒，溪滑渡舟难。
次韵子瞻谪居三适其二午窗坐睡
苏辙（宋代）

定中龙眠膝，定起柳生肘。
心无出入异，三昧亦何有。
晴窗午阴转，坐睡一何久。
颓然拥褐身，剥啄叩门手。
褰帷顾我笑，疑我困宿酒。
不知吾丧我，冰消不遗寿。
空虚无一物，彼物自枯朽。
梦中得灵药，此药从谁受。
侵寻入四支，欲洗自无垢。
从今百不欠，只欠归田叟。
次韵和酬知开封县钱易学士见寄三首
魏野（宋代）

远劳仙馆客，相勉寄诗来。
岂有口更叹，兼无心可灰。
贫资闲寿命，吟助道梯媒。
信拙过朝暮，除能泥酒杯。
和潘德久喜徐文渊赵紫芝还里
徐照（宋代）

故交南北去，谁复念幽人。
夕别惊初见，相知乐似新。
竹声当暑净，茶味得泉珍。
贫与诗相涉，诗清不怨贫。
贺新郎（丰真州建江淮伟观楼）
戴复古（宋代）

百尺连云起。试登临、江山人物，一时俱伟。旁挹金陵龙虎势，京岘诸峰对峙。隐隐接、扬州歌吹。雪浪舞从三峡下，乍逢迎、海若谈秋水。形胜地，有如此。

使君一世经纶志。把风斤月斧，来此等闲游戏。见说楼成无多日，大手一何容易。笑天下、纷纷血指。酝酿春风与和气，举长江、变作香醪美。人共乐，醉桃李。
菩萨蛮 秋晴书示浣芗大弟
杨芸（清代）

嫩凉天气新晴后。弯弯月上疏堤柳。久病未开帘。新秋一雁边。

海棠花自好。人怨西风早。偎枕数寒更。薄帏灯半明。
念奴娇 雪滩钓叟为松陵顾茂伦赋
陈维崧（清代）

翁家何在，在三高祠下，景尤奇绝。一派渔庄连蟹舍，百里水云明灭。

最怕閒鸥，生憎野鸭，占了凉波阔。钓竿斜漾，珊瑚树上轻拂。

昨夜冻合江天，糅绵舞絮，冷把龙宫掣。恼杀渭滨垂白叟，误了蘋风柳月。

菰米家乡，清虚世界，万事何须说。夜寒吹火，推篷起扫残雪。
腰痛医者馈药以酒为使命酒对灯欲饮不能
李之仪（宋代）

我固不善酒，醉中常独颠。不词讥濩落，秪恐负妖妍。

迹类怀沙悴，心驰浊世翩。空樽聊口诳，继晷漫膏然。

未分穷投魏，长思夜刷燕。蛇惊元有影，蚁慕本无膻。

兀坐疑痴鹤，忘形已蜕蝉。沧溟虽可径，何意逐鲸鳣。
自晓存心诀
晃逈（宋代）

心息音，混融深。
智先觉，念无侵。
随办及，即漫寻。
用此法，存於心。
灯屏词次牧斋先生韵 其一
龚鼎孳（清代）

珠帘锦瑟事依稀，红泪抛残金缕衣。曾记五侯春宴罢，花前被酒玉骢归。
云中曲四首
卢柟（明代）

高阙塞头杀气横，居延川内少人行。
黄沙欲没李陵墓，明月长悬苏武城。
偕谭仲修施均父黄元同潘仪甫张子虞孙子宜及皋社诸子宴集吴山道院
马赓良（清代）

吴山郁岧峣，云物秀虚迥。群彦事幽讨，芒屩杂篮笋。

层阴阁微雨，秋日瞢不醒。历磴上高颠，城市气忽静。

墟落点孤烟，江湖团双影。道士何潇洒，结屋桂花顶。

登楼开清宴，疏棂纳遐景。坐见胥涛来，微痕掠烟冷。

平生几两屐，选胜苦难准。矧兹载酒游，美客东南尽。

一出恣剧谈，陶然共酩酊。谁能学古人，盛筵欢感并。
送洗马梁叔厚使南交
刘存业（明代）

四牡騑騑别翠华，锦衣英簜照天涯。壮心遥傍征南柱，豪气高凌博望槎。

麟凤丰仪昭代出，文章声价远人誇。葡萄薏苡浑无用，管取归来学相麻。
探芳信（菊）
蒋捷（宋代）

翠吟悄。似有人黄裳，孤伫埃表。渐老侵芳岁，识君恨不早。料应陶令吟魂在，凝此秋香妙。傲霜姿，尚想前身，倚窗余傲。

回首醉年少。控骏马蓉边，红亸茸帽。淡泊东篱，有谁肯、梦飞到。正襟三诵悠然句，聊遣花微笑。酒休赊，醒眼看花正好。
追怀秋崖吏部知郡宗伯
方回（元代）

崖仙终牖下，壑鬼死漳南。
人品谁今识，朝端汝岂堪。
杞崩溶子口，鲧殛木绵庵。
犹忆弄权日，湖山极宴酣。
送张器著作
刘攽（宋代）

长裾欲敝二毛侵，他日闻君东武吟。骐骥老成方得路，梧桐焦武始知音。

蓬莱著作芸香馥，楚泽弦歌笛竹深。七十封侯殊未晚，相看感激壮夫心。
稽山雪
陆游（宋代）

高人采药来禹穴，骨瘦巉然鬓眉白。
结茅分得野鹿场，一夜北风三尺雪。
明朝过午势愈恶，虎兕交迹人声绝。
虚窗纵横丛竹入，幽涧荒寂孤松折。
冻吟孰窥袁安户，僵卧秃尽苏武节。
人生饥寒固亦有，养气不动真豪杰。
希名後世吾所耻，姓字宁与身俱灭。
班马复生无自书，我作此歌空激烈。
飞驼山
谢长文（明代）

山月随人白，纡回野径微。稻香秋雨后，虫语夜声稀。

酒醒寒侵面，花晴香入衣。相君閒杖履，爱客未言归。
和刘后村梅花百咏
方蒙仲（宋代）

拾遗当日醉于诗，江路寻梅兀似痴。
花底柳边真梦事，居然短褐鬓如丝。
九日胡孟浩携酒与客登官峰赋此
刘崧（元代）

今日天气肃，我心舒且閒。美人携碧酒，与客登青山。

矫首思八荒，意适忘险艰。双流白日下，千室浮云间。

木叶露已黄，泉声亦潺潺。时序忽若流，但伤游子颜。

鴥彼南飞翼，可望不可攀。绵绵山下路，逝此何当还。
清平乐（一名忆萝月）
李白（唐代）

禁庭春昼，莺羽披新绣。百草巧求花下斗，只赌珠玑满斗。
日晚却理残妆，御前闲舞霓裳。谁道腰肢窈窕，折旋笑得君王。

禁闱秋夜，月探金窗罅。玉帐鸳鸯喷兰麝，时落银灯香灺。
女伴莫话孤眠，六宫罗绮三千。一笑皆生百媚， 宸衷教在谁边。

烟深水阔，音信无由达。惟有碧天云外月，偏照悬悬离别。
尽日感事伤怀，愁眉似锁难开。夜夜长留半被，待君魂梦归来。

鸾衾凤褥，夜夜常孤宿。更被银台红蜡烛，学妾泪珠相续。
花貌些子时光，抛人远泛潇湘。欹枕悔听寒漏，声声滴断愁肠。

画堂晨起，来报雪花坠。高卷帘栊看佳瑞，皓色远迷庭砌。
盛气光引炉烟，素草寒生玉佩。应是天仙狂醉， 乱把白云揉碎。
依韵和宣叔行舟相隔见寄
梅尧臣（宋代）

汴涨溅溅费挽牵，轻舟难若上青天。
只知乘駃及先去，不意迟留落那边。
颂古一百二十一首
释宗杲（宋代）

痴人面前休说梦，生铁团上须寻缝。
明明说与却佯聋，只管外边闲打共。
送张司直入单于（一作送客游边）
于鹄（唐代）

若过并州北，谁人不忆家。寒深无伴侣，路尽有平沙。

碛冷唯逢雁，天春不见花。莫随征将意，垂老事轻车。
颂古三十八首
释从瑾（宋代）

竹篱茆舍酒旗斜，一个胡芦败两家。
酒后不知天与地，皈来满地是桃花。
金刚随机无尽颂 其七 无法可得分第二十二
释印肃（宋代）

只知闻信马，髑髅遍天下。是他无不知，忙忙浑昼夜。
杂诗
李复（宋代）

沙虚路傍泉，江通石上井。
泉挹浅沙黄，井汲深江冷。
六月火云生，旱乌炎午影。
烦心欲清涤，呼儿问修绠。
送俞漕
吕陶（宋代）

积有儒林望，聊从使节行。高文自经纬，壮志欲澄清。

地镇三峨重，江波万里平。阔难求畛域，深不为功名。

吉象光图籍，祥风卷旆旌。巢阿赡凤彩，运海见鹏程。

事外神锋晦，胸中宝鉴明。渊源千虑极，肝胆一言倾。

德业期康济，咨询属老成。定知前席对，有以泽群生。
醉蓬莱·後端阳六日
佚名（宋代）

後端阳六日，梅雨收晴，乍炎天气。阿母当年，罢瑶池佳会。排遣双成，屏除青羽，自降居尘世。为帝生贤，储祥孕秀，作文章瑞。自古人言，陶孟母贤，文行曹家，衣冠苗裔。谁似夫人，子龙头鼎贵。此去相从，道山蓬岛，镇长生久视。却笑问平反，但不作，汉家严吏。
玉汝遗橄榄
梅尧臣（宋代）

南国青青果，涉冬知始摘。
虽咀涩难任，竟当甘莫敌。
来从万里外，或以苦口掷。
所投同木瓜，欲报无琼璧。
和乐天折剑头
元稹（唐代）

闻君得折剑，一片雄心起。讵意铁蛟龙，潜在延津水。

风云会一合，呼吸期万里。雷震山岳碎，电斩鲸鲵死。

莫但宝剑头，剑头非此比。
减字木兰花 其六
黄庭坚（宋代）

苍崖万仞。下有奔雷千百阵。自古危哉。谁遣西园漝么来。

猿啼古杪。破梦一声巫峡晓。苦唤愁生。不是西园作么平。
过涪州有感
濮文暹（清代）

十五年前泪，江流尚有痕。沧桑一家感，君父两朝恩。

山色旧城郭，水田新子孙。北岩几回首，俎豆最消魂。
题云公山房（一作权德舆诗，又作杨巨源诗）
戎昱（唐代）

云公兰若深山里，月明松殿微风起。

试问空门清净心，莲花不著秋潭水。
惠州灵惠院，壁间画一仰面向天醉僧，云是蜀
苏轼（宋代）

直视无前气吐虹，五湖三岛在胸中。
相逢莫怪不相揖，只见山僧不见公。
千叶梅
李石（宋代）

一株女仙琼玉蕊，千叶化佛冰雪团。
且袖今时宰相手，领取前辈儒生酸。
邝湛若天风吹夜泉砚歌
谭宗浚（清代）

书君悬针垂露之，奇篆写君离鸾别鹤之悲吟。忠魂缥缈去已鸾，但有贞珉一片知君心。

当年此石诚非偶，滃郁春云落君手。用之愈鸾德愈全，合伴书窗为益友。

鸦咋岭，鬼门关，孑然书剑来猺蛮。山魈狰狞伏洞里，巨蟒睒睗悬林间。

砚乎辛苦定同历，幸不弃置埋榛菅。不然军中时草檄，掷笔悬空飞霹雳。

丹心耿耿长不磨，愿与东南支半壁。颓城一角阴云愁，日影惨淡悲清秋。

奇才岂仅屈宋并，毅魄直同张许游。片石犹存岂君意，悔不烽尘遭破碎。

砚池点点浮青痕，尚似忧时贾生泪。桥亭字，墨妙碑，此砚与之应并垂。

忽忆旧时好琴癖，画有同嗜安能一一搜剔全无遗。

我来摩挲看款识，闲对遗踪思往事。洗处曾来虞苑游，捧时定合青琴侍。

君今骑鹤归太虚。砚亦转徙经燕吴，愿祈六丁下摄取，永镇朱明洞府神仙都。
仲至举似项平甫所赠宦汉阳教官时也次韵
韩淲（宋代）

文献相传有父兄，山堂留得是诗情。果回富艳归清远，尽扫虚骄入正平。

保社祇今难可继，赠言如昔信堪惊。汉阳历历晴川树，鹦鹉洲前黄鹤鸣。
书事四首
高斯得（宋代）

不必繙金匮，何须校石渠。
科条唐代典，刀尺汉人书。
后世应知我，时人莫起予。
祈天无厚望，更予十龄余。
项羽里
林景熙（宋代）

英雄盖世竟何为，故里凄凉越水涯。
百二势倾争逐鹿，八千兵散独乘骓。
计疏白璧孤臣去，泪落乌江后骑追。
遗庙荒林人酹酒，至今春草舞虞姬。
余客长沙寒热骤作其证未分理掾次律张君为致
赵蕃（宋代）

士不知闻未易轻，问医谁复话君名。
殷勤多谢长沙掾，为我致之分死生。
四园竹·昏昏瞑色
陈允平（宋代）

昏昏瞑色，乱叶拥云扉。渚兰风润，庭桂露凉，香动秋帏。独向闲亭步月，阑干瘦倚，此情惟有天知。纵如其。黄花时节归来，因循已误心期。欲写相思寄与，愁拂鸾笺。粉泪盈盈先满纸。正寂寞，楼南雁过稀。
馀干史子固本知县趋朝便舟见访以四绝句叙旧
曹彦约（宋代）

再拜新篇极主臣，咏真何必更寻真。
论心十八年前事，诗律交情更可人。
宋颂九首·明道
石介（宋代）

圣人之兴，雷动乾行。
进退大臣，颜色和平。
诛逐群竖，左右不惊。
又题霅陇坟庵
卫宗武（宋代）

斗大山庵历几春，茂林丰草绿初匀。
青山缭绕犹列戟，玉涧萦回似曳绅。
新竹羽成雏凤尾，古松鳞长老龙身。
吾年已迈嗟无用，表道泷冈尚欠人。
寄白莲寺隆虚岩
顾逢（宋代）

人自菁山出，先须问老师。
未痊张籍眼，不废贯休诗。
课佛轮珠滑，翻经破帽欹。
几年修净业，喜近白功池。
绝句漫兴九首·其四
杜甫（唐代）

二月已破三月来，渐老逢春能几回。
莫思身外无穷事，且尽生前有限杯。
次韵石秀叔慈云逃席自解
陈著（宋代）

山林幸自绝尘氛，旧事谁嗟散幅裙。
方外老交心似水，坐中高论气腾云。
杯盘引兴真相率，钟鼓催晨醉不闻。
但愿长留风月主，从今径造免移文。
夜与原甫江家步归
梅尧臣（宋代）

丹砂漆盘盛井水，冷浸半坼山樱花。
始见春色不奈喜，黄昏招饮夜还家。
刘郎居南我居北，陌上泥开天正黑。
风吹蜡烛烧未明，素丝作履惜不得。
除夕舟过韶关与钟同寅分韵同赋
梁维栋（明代）

九州遍历客行程，满目江山百卉荣。天地尽从人事好，岁时不觉春王正。

家家柏酒辞寒腊，处处笙歌庆治平。万里承恩归海国，偕朋联咏过韶城。
示隐静恭老
王之道（宋代）

游山何敢避泥涂，恰值催花夜雨余。
杯渡已知无用楫，马行今信不更车。
数声幽鸟过庭际，一派飞泉赴壑初。
正欲寻师问心法，却惊行色逼钟鱼。
晋献公杀世子申生
佚名（先秦）

晋献公将杀其世子申生，公子重耳谓之曰：“子盍言子之志重公乎?”世子曰：“不可。君安骊姬，是我伤公之心也。”曰：“然则盍行乎?”世子曰：“不可。君谓我欲弑君也。天下岂有无父之国哉?吾何行如之?”

使人辞重狐突曰：“申生有罪，不念伯氏之言也，以至重死。申生不敢爱其死。虽然，吾君老矣，子少，国家多难。伯氏不出而图吾君，伯氏苟出而图吾君，申生受赐而死。”再拜稽首，乃卒。是以为恭世子也。
谢石主簿和章
吕声之（宋代）

多君养就大椿年，便腹诗书昼欲眠。
绛阙当年名藕甚，白云他日迹飘然。
千军笔扫人谁敌，九转丹成世莫傅。
倦眼功名旁袖手，剩看月露出新篇。
郑总干致芦管笔
方岳（宋代）

中书采邑初管城，笛材饱霜摇绿云。
春烟落纸黑蛟瘦，不可一日无此君。
九华真人出奇计，笑指秋江雪无际。
并刀失手刘寄奴，爨余得与诗为地。
双钩入握如虚空，飘飘轻捷翻群鸿。
翰林夜召陶学士，草制进封卢国公。
次韵邵公济寻梅三首
郭印（宋代）

素艳遥怜月色同，暗香披拂有无中。
一枝已觉春光破，不恨南邻笛里风。
颂古七首
释祖璇（宋代）

直下是非著不得，著不得处好承当。
木人昨夜通消息，南海波斯过大唐。
九日怀武夷山人陈忠甫时忠甫出塞赴戚将军幕下踰月矣
谢良任（明代）

山人久已秘干将，感遇幡然出朔方。国士从来多意气，世人难与论行藏。

天边白雁来何邈，篱外黄花晚并芳。览胜可谁同雅咏，一尊聊且对重阳。
饭牛
方岳（宋代）

北阙南门各路头，不才多病两相投。无钱使鬼贫何害，有句惊人死亦休。

春意不关花代谢，吾生聊与世沈浮。挼挲双手烟岚湿，笑向前坡饱饭牛。
雨后柏井同方体易
高叔嗣（明代）

疏馆余晴片日晖，阴移高树晚凉微。
自窥水槛人将老，转念山扉客未归。
天畔绿虹临户映，风回白雨过村稀。
荒庭一醉拚君共，呼取村醪兴莫违。
古意八首 其三
俞德邻（宋代）

麾戈指白日，驾鸿淩紫烟。终然竟无补，空羡龟鹤年。

古来有介士，采薇首阳巅。虽非鍊五石，名与日月悬。
再答
赵汝腾（宋代）

人间姚魏总舆台，独占神仙上品开。
绝代词华三峡倒，当时谏草九天回。
晚晴大白檐前举，春暖小车花下来。
笔补浣花溪畔老，吟工压倒北山莱。
【南吕】四块玉　美色
爱山（元代）

杨柳腰，芙蓉貌。袅娜东风弄春娇，庞儿旖旎心儿俏。挽乌云盘，扫春
山浅淡描，斜簪着金凤翘。　知足
两鬓秋，今年后。着甚干忙苦追求？人间宠辱还参透。种春风郑子田、牧青
山宁戚牛，倒大来得自由。
自茶磨入治平寺
程嘉燧（明代）

日昃山路闲，林木纷如结。
环沟引湖流，经桥见曲折。
路枉寺门出，高榆对森列。
连冈亘城堤，玦断宛当枌。
斜日射山翠，玲珑映松彻。
香气行客闻，心闲忘分别。
仓部弟和前韵再得五首
刘克庄（宋代）

节腹羞浮食，徐行畏疾颠。
仙须有癯相，贵亦出长年。
满江红　　题画寿总宪龚芝麓 白门感旧
吴伟业（清代）

松栝淩寒，挂钟阜、玉龙千尺。记那日、永嘉南渡，蒋陵萧瑟。

群帝那翔骑白凤，江山缟素觚棱碧。躧麻鞋、血泪洒冰天，新亭客。

云雾锁，台城戟。风雨送，昭丘柏。把梁园宋寝，烧残赤壁。

破衲重游山寺冷，天边万点寒鸦黑。羡渔翁、沽酒一蓑归，扁舟笛。
海棠
晏殊（宋代）

杳霭何惊目，鲜妍欲荡魂。
向人无限思，当画不胜繁。
浩露晴方浥，游蜂暖更喧。
祇应春有意，留赠子山园。
训儿童八首·人子
陈淳（宋代）

人子勤於孝，无时志不存。
夜来安寝息，早起问寒暄。
谒孝陵
刘昌（明代）

佳气葱葱山势尊，草香犹藉辇来痕。
五更月照沧江树，万岁云开飨殿门。
周后神灵依上帝，汉皇基业付诸孙。
清平一曲今遭遇，惭愧春晖未报恩。
如梦令·应是南枝向暖
廖行之（宋代）

应是南枝向暖。那更青春未晚。竹外见红腮，芳意与香撩乱。肠断。肠断。无奈东风独占。
谢张老山御史庆予七二
方回（元代）

身是空中一点尘，心包天地却无垠。
随缘任运勤收敛，补过知几暗省循。
孰料百年登七袠，深惭白发对青春。
江梅欲结枝头子，合放余花次第新。
寄苏应槐
何其伟（明代）

投分良非少，知音谁复多。君饶幼妇调，吾奈老狂何。

聚首惊霜鬓，相携踏雪歌。兰芽新茁玉，行矣听鸣珂。
宝干山茶
李廌（宋代）

山茶乃凡木，宝干始为奇。
婉雅瑞荷花，扶疏连理枝。
倾心相尔汝，和气生怡怡。
清阴亦可爱，恶木正离披。
次韵补柳子厚八愚诗
汪炎昶（宋代）

拂翳藤袅风，渍澡松助雨。
幽抱逼池光，妙趣味禽语。
愚岂异嘉日，优惟绝浮慕。
当有来者知，泉石良可抚。
题青泥市萧寺壁
岳飞（宋代）

雄气堂堂贯斗牛，誓将直节报君仇。
斩除顽恶还车驾，不问登坛万户侯。
李供奉弹箜篌歌
顾况（唐代）

国府乐手弹箜篌，赤黄绦索金鎝头。早晨有敕鸳鸯殿，

夜静遂歌明月楼。起坐可怜能抱撮，大指调弦中指拨。

腕头花落舞制裂，手下鸟惊飞拨剌。珊瑚席，

一声一声鸣锡锡；罗绮屏，一弦一弦如撼铃。急弹好，

迟亦好；宜远听，宜近听。左手低，右手举，

易调移音天赐与。大弦似秋雁，联联度陇关；

小弦似春燕，喃喃向人语。手头疾，腕头软，

来来去去如风卷。声清泠泠鸣索索，垂珠碎玉空中落。

美女争窥玳瑁帘，圣人卷上真珠箔。大弦长，小弦短，

小弦紧快大弦缓。初调锵锵似鸳鸯水上弄新声，

入深似太清仙鹤游秘馆。李供奉，仪容质，

身才稍稍六尺一。在外不曾辄教人，内里声声不遣出。

指剥葱，腕削玉，饶盐饶酱五味足。弄调人间不识名，

弹尽天下崛奇曲。胡曲汉曲声皆好，弹著曲髓曲肝脑。

往往从空入户来，瞥瞥随风落春草。草头只觉风吹入，

风来草即随风立。草亦不知风到来，风亦不知声缓急。

爇玉烛，点银灯；光照手，实可憎。只照箜篌弦上手，

不照箜篌声里能。驰凤阙，拜鸾殿，天子一日一回见。

王侯将相立马迎，巧声一日一回变。实可重，

不惜千金买一弄。银器胡瓶马上驮，瑞锦轻罗满车送。

此州好手非一国，一国东西尽南北。除却天上化下来，

若向人间实难得。
录诗与王存斋代柬
孙承恩（明代）

老去篇章日厌思，多君命录荷君私。荣华过眼空成梦，出处关心敢自欺。

长日小窗时点染，清秋灯火几唔咿。不堪棐几尘君笥，料得床头覆瓿宜。
尚书尤公挽词
楼钥（宋代）

敏甚五行下，毫厘耻不知。
千人挥笔阵，万卷纳须弥。
有夏传追蠡，先秦拾断碑。
邺侯书插架，分付称家儿。
积雨书闷
盛徵玙（清代）

一帘宿雨漏沈沈，岑寂空阶鲜足音。江渚杨花身世感，池塘春足弟兄心。

纵倾浊酿愁滩涤，不读《离骚》怨已深。无赖游丝两三尺，半明半灭湿墙阴。
谢叠山先生己丑九月被执北行闽士以诗送之
王奕（元代）

襄汉无人替一肩，遂令杞国坠青天。
是谁铸此一大错，此事公知三十年。
尽爱中都为宰相，岂知上界有神仙。
纵饶不返南飞翼，也合津桥化血鹃。
光相寺
范成大（宋代）

峰顶四时如大冬，芳花芳草春自融。
苔痕新曦六月雪，木势旧自千年风。
云物为人布世界，日轮同我行虚空。
浮生元自有超脱，地上可怜悲攐蓬。
春日睡起
陆游（宋代）

睡起悠然弄衲琴，铜猊半烬海南沉。
凄凉故里逢春处，忠愤孤臣许国心。
水满凫鷖初拍拍，雨余花木已阴阴。
吾儿捩柂淮边未？归近清愁转不禁。
晏子使楚
刘向（两汉）

一
晏子使楚。楚人以晏子短，为小门于大门之侧而延晏子。晏子不入，曰：“使狗国者从狗门入，今臣使楚，不当从此门入。”傧者更道，从大门入。见楚王。王曰：“齐无人耶？使子为使。”晏子对曰：“齐之临淄三百闾，张袂成阴，挥汗成雨，比肩继踵而在，何为无人？”王曰：“然则何为使子？”晏子对曰：“齐命使，各有所主：其贤者使使贤主，不肖者使使不肖主。婴最不肖，故宜使楚矣！”（张袂成阴 一作：张袂成帷）

二
晏子将使楚。楚王闻之，谓左右曰：“晏婴，齐之习辞者也。今方来，吾欲辱之，何以也？”左右对曰：“为其来也，臣请缚一人，过王而行，王曰：‘何为者也？’对曰：‘齐人也。’王曰：‘何坐？’曰：‘坐盗。’”

三
晏子至，楚王赐晏子酒，酒酣，吏二缚一人诣王。王曰：“缚者曷为者也？”对曰：“齐人也，坐盗。”王视晏子曰：“齐人固善盗乎？”晏子避席对曰：“婴闻之，橘生淮南则为橘，生于淮北则为枳，叶徒相似，其实味不同。所以然者何？水土异也。今民生长于齐不盗，入楚则盗，得无楚之水土使民善盗耶？”王笑曰：“ 圣人非所与熙也，寡人反取病焉。”
林下十二子诗 王子野
王十朋（宋代）

场屋虚名且罢休，归来聊效晋人游。林间诸子总非俗，肯与野人为友不。
题杨太宰名花岭
温纯（明代）

茂叔独爱莲，渊明独爱菊。莲为名君子，菊为供幽独。

何如仙人名，花灼实亦馥。古有木帝精，蟠山三见熟。

主人海滨居，种之满山曲。的皪陋河阳，纷披成绮褥。

结实仍累累，尽醉韶华足。持以啖阿母，百岁颜如玉。

亦悟树人理，成蹊光前躅。朅来厌纷嚣，梦寐山中屋。

托兴在丹青，开卷霞夺目。不是避秦时，宁问武陵澳。

金马且陆沉，神游亦可掬。再种菊与莲，时时春更簇。

他日赋归来，纫荷以为服。或餐英与实，轻身挂仙箓。

不则延良友，花间醉醽醁。我亦倦游人，求羊或不辱。

欲鼓山阴棹，开径待趢趗。
和同年卢都转雅雨红桥修禊原韵 其一
戴亨（清代）

花光夹岸拥仙舟，觞咏良辰竞逗遛。一自江滨开郑驿，顿令海内识荆州。

清尊到处金衣劝，好句成时锦簟酬。莫怪画桡喧柳浦，风流都转作遨头。
月夜重登普陀山二首
张煌言（明代）

孤情深一往，初夜扪云峰；古色空山树，玄音暮海钟。

衣痕盛月淡，香迹踏花重。渐觉浮生冗，何劳来去踪！
邀友人寓斋小集有作
闵孙奭（清代）

閒庭雪后玉梅春，佳日招要孰主宾。十载鸿泥寄燕市，一尊羊酪负吴莼。

相生学佛能无欲，董子吟诗若有神。安得普天休战伐，吾侪长作太平人。
送翰林应奉寿同海涯挈家觐省十首
宋褧（元代）

妻儿含啼红腐粥，仆夫奈冻吉贝衣。到家同作端午节，角黍如玉江鱼肥。
齐天乐 其一 葺薆园粗完题壁
张慎仪（清代）

避嚣小隐林深处，近在少城城畔。屡浼蚁营，屋烦蜗载，题作慰蹉跎馆。

回廊涉遍。上树杪茅茨，一揩倦眼。燕燕莺莺，自来自去谁拘管。

浮生莫慨蓬转。者闲适风景，让我先占。新绿最阴，颓红閟馥，都与好怀相绾。

尘缘隔断。有两版丛书，足供消遣。高卧北窗，觉羲皇未远。
道服
王禹偁（宋代）

楮冠布褐皂纱巾，曾忝西垣寓直人。
此际暂披因假日，如今长着见闲身。
濯缨未识三湘水，漉酒空经六里春。
不为行香着朝服，贰车谁信旧词臣。
观音岩
曹文埴（清代）

神工不沿袭，生面开㟏岈。弹子矶已险，狡狯斯有加。

巨石插江矶，屹立凌云霞。幻作倒垂势，弥望何槎丫。

蟠虬露首尾，渴虎张爪牙。寒光偶一闪，凛凛悬镆铘。

猿猱所不及，半壁苍穹遮。古洞复谁凿，黯淡临江涯。

冉冉蒸水气，幂轻烟斜。或恐匿魍魉，亦虑藏虺蛇。

飞仙庶能度，风马云为车。如何峙层构，中有山僧家。

仿佛普陀石，海上横孤槎。快游试新险，打桨乘短艖。

飘忽到岩麓，曲磴通幽遐。洞口已昏黑，欲入空嗟呀。

山僧解爱客，夹径燃烛花。天光漏一线，西向穿窗纱。

楼阁半无地，支以枯木丫。有槛不敢倚，侧足双手叉。

惊泷俯浩渺，石齿纷{齿虘}牙。盘涡与旋沫，咫尺千拗洼。

蛟龙此窟宅，毋乃时攫拿。正容戒僮仆，下视声勿哗。

须臾暮色起，津鼓闻三挝。篙师理轻楫，荡漾归平沙。

隔江骋遥睇，波影殊清嘉。佛镫照明灭，几点盘神鸦。
郭林宗墓
保禄（清代）

孤坟三尺草离离，异代风流是我师。欲荐溪毛嗟日落，晚霞红上蔡邕碑。
句 其五
华镇（宋代）

君王旦暮方尝胆，犹筑池塘长紫鳞。
第一百八十一
文天祥（宋代）

乾坤沸嗷嗷，名击朱鸟影。
寥落寸心违，斯文亦吾病。
堤上柳
陈允平（宋代）

暗黄摇曳六桥云，万户千门一日春。
休把柔条都折尽，明朝多少出城人。
和曹西溆明月楼韵 其二
王柏（宋代）

政声蔼蔼拱和平，士悦民安讼自清。末俗规模多简陋，伟人事业必恢宏。

一新庭宇蠲馀力，三肃溪山订旧盟。休道人生行乐耳，诗坛融尽古今情。
和王希夷庐陵观梅
金履祥（宋代）

岁寒堂前桂树秋，秋风浩荡君西游。
羡君充此四方志，望尘何异登瀛洲。
人生难得心相识，况君与我心相得。
君心谁似惟梅花，雪霜不改馨香德。
顾我思君日几寻，岁寒又见梅花春。
见梅不见故人面，空咏梅花如故人。
月明千里虽同致。畴昔追随今少异。
始信灯窗朝暮同，此会人生良匪易。
噫吁嘻，安得彼此长似岁寒枝，
清芬处处同襟期。
南徐怀古
王令（宋代）

昔人战血化为土，今人常怀昔人苦。
大江冥冥截海流，铁瓮城高排万虎。
乾坤未定龙蛇争，日月须归仁义主。
江山本不为英雄，英雄自负江山死。
自题临文与可画竹
苏轼（宋代）

石室先生清兴动，落笔纵横飞小凤。
借君妙意写篔簹，留与诗人发吟讽。
野兴
陆游（宋代）

荷锄通北涧，腰斧上东峰。
秋水清见底，晓云深几重？冬冬传社鼓，渺渺度楼钟。
归觅村桥路，诗情抵酒浓。
滕子京魏介之二同年相访丹阳郡
范仲淹（宋代）

长江天下险，涉者利名驱。
二公访贫交，过之如坦途。
风波岂不恶，忠信天所扶。
相见乃大笑，命歌倒金壶。
同年三百人，太半空名呼。
没者草自绿，存者颜无朱。
功名若在天，何必心区区。
莫竞贵高路，休防谗嫉夫。
孔子作旅人，孟轲号迂儒。
吾辈不饮酒，笑杀高阳徒。
新秋夜月寄故人
强至（宋代）

客心宜静夜，月色澹新秋。
影落三湘水，诗传八咏楼。
何穷对酒望，几处卷帘愁。
若问相思意，随君万里游。
秋夜宿天长公馆
饶相（明代）

旅馆寒灯夜，西风枕簟秋。远钟惊客梦，细雨动乡愁。

定性无良术，匡时乏妙筹。拥衾常待旦，自勖企前修。
初别子由
苏轼（宋代）

我少知子由，天资和而清。
好学老益坚，表里渐融明。
岂独为吾弟，要是贤友生。
不见六七年，微言谁与赓。
常恐坦率性，放纵不自程。
会合亦何事，无言对空枰。
使人之意消，不善无由萌。
森然有六女，包裹布与荆。
无忧赖贤妇，藜藿等大烹。
使子得行意，青衫陋公卿。
明日无晨炊，倒床作雷鸣。
秋眠我东阁，夜听风雨声。
悬知不久别，妙理重细评。
昨日忽出门，孤舟转西城。
归来北堂上，古屋空峥嵘。
退食悮相従，入门中自惊。
南都信繁会，人事水火争。
念当闭阁坐，颓然寄聋盲。
妻子亦细事，文章固虚名。
会须扫白发，不复用黄精。
秋怀三首 其三
张煌言（明代）

天方尊肃气，人已苦兵声。高枕真无事，扁舟似有情。

静同仁者寿，隘得圣之清。遣放应如此，毋劳造物争！
上夹谷书隐先生六首
何梦桂（宋代）

锦峰有使星，光芒夜烛天。
闻道绣衣来，上应此星躔。
儿童争迎拜，不敢持一钱。
一钱不足云，爱心重留连。
辄持一盂水，滴滴钓台前。
渔家傲（福建道中）
陈与义（宋代）

今日山头云欲举。青蛟素凤移时舞。行到石桥闻细雨。听还住。时吹却过溪西去。

我欲寻诗宽久旅。桃花落尽春无所。渺渺篮舆穿翠楚。悠然处。高林忽送黄鹂语。
山中玩物杂言十首 其四
戴表元（宋代）

见狗须不走，见蛇须拱手。不走尔非偷，拱手亦相厚。

无欺物自信，能胜谁肯负。不见吴山虎，郭文探其口。
题高尚书九江暑雨图
九皋声公（明代）

尚书画山山巃嵸，九江秀色开森茸。
况当五月暑雨交，云气滃勃川光动。
五峰削出青如莲，绿树仿佛闻零猿。
犹瞻谢朓青山宅，不见米家书画船。
何人出门面山立，头上乌纱翠痕湿。
谁唤山东李谪仙，来观瀑布三千尺。
于今戈戟乱如麻，使我披图一永嗟。
欲买沃洲归共隐，江山如此属谁家？
秋深
王镃（宋代）

风露损衣裾，秋深怀故庐。仆方谈夜梦，客至得家书。

子黑石莲老，柿红霜叶疏。今年篱下菊，遥忆少人锄。
上党奏庆云见
李绅（唐代）

飞龙久驭宇，真气尚兴云。五色传嘉瑞，千龄表圣君。

从风忽萧索，依汉更氛氲。影彻天初霁，光鲜日未曛。

表祥近自远，垂化聚还分。宁作无依者，空传陶令文。
沁园春 侄寿叔又调官
佚名（宋代）

长至阳生，律转黄钟，门左弧垂。记当年瑞世，梦传玉燕，今朝诞记。

香爇金猊。南极星明，北山堂邃，松桧苍苍龟鹤随。

况蟠桃下熟，仙童来献，喜介双眉。平生谋画多奇。

算收拾功名须有时。曾指麾万骑，刍飞粟挽，折冲千里，彗扫星驰。

荐口澜翻，宸恩鼎至，此去须还衣锦归。人都道，黑头卿相，慷慨男儿。
赠昙禅师（梦中作）
白居易（唐代）

五年不入慈恩寺，今日寻师始一来。

欲知火宅焚烧苦，方寸如今化作灰。
袁州庆丰堂十闲咏
祖无择（宋代）

朝来因试笔，闲答故交书。
莫怪音尘绝，吾心与世疏。
钗头凤 题渔郎再访桃源
许心榛（清代）

峰峰乱。村村断。一湾流水桃花岸。花迷灼。云生壑。

黄童白叟，别来忘却，昨。昨。昨。

渔舟旧。渔郎瘦。叮咛仍向人间漏。山川错。仙凡各。

缘溪再访，烟横云薄，莫。莫。莫。
沁园春（登候涛山）
楼夫（宋代）

开辟以来，便有此山，独当怒涛。正秋空万里，寒催雁信，尘寰一族，轻等鸿毛。小可诗情，寻常酒量，到此应须分外豪。难为水，算平生未有，此番登高。

飘飘。身踏金鳌。笑终日风波无限劳。看墙乌缥缈，帆归远浦，廛鱼杂沓，纲带馀潮。待约诗人，相将月夜，取次携杯持蟹螯。乘桴意，问谁人领解，空立亭皋。
鹧鸪天（寿外姑）
廖行之（宋代）

细数元正隔两朝。眼看杨柳又新条。岁寒独有江梅耐，曾伴瑶池下绛霄。

香篆袅，烛花烧。团栾喜气沸欢谣。慈祥自是长生乐，不用春醪飶与椒。
梅岩
赵崇釠（宋代）

嵌空天影落元间，更着梅花迥莫攀。
休说横斜欠清浅，此岩正不减孤山。
和岩州添倅赵彦先寄四绝句
杨万里（宋代）

昌歜佳辰风自南，黄梅酿出两鬖鬖。
绮琴绣遐能分外，报不如仪独不惭。
咏象韩子华邀赋
梅尧臣（宋代）

躯大力无用，远物赏驯柔。
食刍与饮水，百倍於马牛。
犹能络金羇，不可伏车輈。
苍舒曾智秤，千钧空压舟。
绍定庚寅纪事
萧澥（宋代）

山花依旧发新丛，沟浍池塘水自通。
前日人家无间断，颓墙破灶草莱中。
晚到湖口见庐山作呈诸故人
吴筠（唐代）

夜舟达湖口，渐近庐山侧。高高标横天，隐隐何峻极。

石镜启晨晖，垆烟凝寒色。旅泊将休暇，归心已隮陟。

虚名久为累，使我辞逸域。良愿道不违，幽襟果兹得。

故人在云峤，乃复同晏息。鸿飞入青冥，虞氏罢缯弋。
寒食夜寄姚侍郎
张籍（唐代）

贫官多寂寞，不异野人居。作酒和山药，教儿写道书。

五湖归去远，百事病来疏。况忆同怀者，寒庭月上初。
将西上未远海外寄王山人
屈士煌（明代）

离离相望隔沧溟，海外搴裳赋隰苓。闭户秋深高士卧，吹箫人去酒徒醒。

仙盘寂寞辞茎露，帝座飘遥远客星。惭愧故人向西笑，麻鞋今始过零丁。
寄杨八拾遗
刘禹锡（唐代）

闻君前日独庭争，汉帝偏知白马生。忽领簿书游太学，

宁劳侍从厌承明。洛阳本自宜才子，海内而今有直声。

为谢同僚老博士，范云来岁即公卿。
乞绛不与而与碧兼为花神解嘲
郭之奇（明代）

金谷丛中万种春，淡妆羞见艳妆人。自知颜色承恩少，飞入茅庭逞素新。
送王尊尧北海省觐
黄奉（明代）

名藩十载力勤劳，故国三冬走俊髦。风景旋披襟抱阔，关山难破梦思牢。

杜陵望岳诗偏壮，王粲浮淮赋转豪。北至神京应咫尺，青云争似白云高。
返扬州喜晤孙无言
王猷定（明代）

却讶秋还在，萧条满目非。江山千骑暗，城郭一人归。

见子南冠泪，犹惊楚客衣。庭花何烂缦，寂寂伴伊威。
天启元年歌 其十七
区大伦（明代）

诏使衔恩出塞垣，金钱百万散营屯。从前肆市皆和虏，今日边城莫负恩。
和陶杂诗十一首
苏轼（宋代）

博大古真人，老聃关尹喜。
独立万物表，长生乃余事。
稚川差可近，倘有接物意。
我顷登罗浮，物色恐相值。
徘徊朱明洞，沙水自清驶。
满把菖蒲根，叹息复弃置。
彦博为偷儿妄意作诗见贻次韵奉呈
李流谦（宋代）

士穷百不谐，所向辄墙壁。
堂堂百代师，往往遭削迹。
闾阎侮出胯，逆旅或争席。
虽然炯炯心，未易屈此膝。
闭门师唐虞，清风入吾堂。
各古阅顷暂，八荒在几榻。
从教厌藜苋，笔端有冰雪。
出处云行天，得丧驹过隙。
元龙吾畏友，万卷破丘索。
抱耒耕莽苍，天民所先觉。
平生湖海气，脊梁硬如铁。
方其抵掌时，南山虎可缚。
向来三年淹，聊以六月息。
自予得此士，不作肝胆隔。
隐然当一面，坚垒雄屹屹。
偷儿妄窥瞰，不用苦笞掠。
与之法生甑，定自惊失色。
不知破衣中，照人一尺玉。
开门恭执贽，政恐子不欲。
因成一笑粲，莫放百忧集。
子敬爱毡青，何如我酒绿。
寺居寄简长
释怀古（宋代）

雪苑东山寺，山深少往还。
红尘无梦想，白日自安间。
杖履苔花上，香灯树影间。
何须更飞锡，归隐沃洲山。
陪留宰游灌溪回饮县圃六绝
王炎（宋代）

入眼山花尽笑迎，双凫飞处雨初晴。
二年踏遍桃溪路，携酒寻春只此行。
次韵徐秀才十首
陈造（宋代）

杜陵将诗坛，受歃凑多士。
黄陈大其传，券契密付委。
徐君万卷腹，诗作风雷起。
春秋富有余，著眼置余子。
八月九日晨兴如厕有鸦啄蛆
梅尧臣（宋代）

飞乌先日出，谁知彼雌雄。
岂无腐鼠食，来啄秽厕虫。
饱腹上高树，跋觜噪西风。
吉凶非予闻，臭恶在尔躬。
物灵必自絜，可以推始终。
游近村
陆游（宋代）

行历茶冈到药园，却从钓濑入樵村。
半衰半健意萧散，不雨不晴天晏温。
薯蓣傍篱寒引蔓，菖蒲络石瘦生根。
参差灯火茆檐晚，童稚相呼正候门。
桑茶坑道中八首
杨万里（宋代）

沙鸥数个点山腰，一足如钩一足翘。
乃是山农垦斜崦，倚鉏无力政无聊。
悼张寺丞
薛嵎（宋代）

五马归来绝送迎，全将沤泡视浮荣。
宅依林麓楼台小，门有诗书气味清。
身后只如曾冷淡，墓头曾是手经营。
夫人扶疾秋窗下，深夜看经带哭声。
西江月·送朱泮英
谢逸（宋代）

青锦缠条佩剑，紫丝络辔飞骢。入关意气喜生风。年少胸吞云梦。
金阙日高露泣，东华尘软香红。争看荀氏第三龙。春暖桃花浪涌。
挽晁端友著作二首 其二
毕仲游（宋代）

试问生何事，清诗七百馀。父兄无旧产，妻子有遗书。

散诞谋生懒，高情与世疏。苍天高莫问，长短竟何如。
射雉诗
萧有（明代）

二月春翚动，曹王挟妒媒。插翳依花合，芟场向野开。

隔田闻雉近，横溪见影来。弦明青压碎，箭落锦衣摧。

今日如皋路，能将巧笑回。
次韵谊夫九日忆去岁共游东林
李石（宋代）

菜饮无期岁已侵，高谈何处著幽深。
二年旅寄不堪说，九日盟寒那复寻。
此地有时容醉玉，寒花无数吐秋金。
与君成是无诗句，闻道西山似竹林。
冬夜检书得旧诗稿选录之
刘因之（清代）

清夜人无寐，寒檐月渐西。冻凝镫焰小，冷压柝声低。

撰栗煨余火，翻书检旧题。数篇钞未了，邻舍已鸡啼。
沁园春（叹老）
李吕（宋代）

射虎南山，断蛟北海，恍如梦中。念少年豪气，霜寒一剑，清时功业，月满雕弓。年去年来成底事，已一半消磨成老翁。那堪更，病为城绕，愁作兵攻。

无悰。慵语西风。正独倚危阑送塞鸿。道酒能逍遣，酒因病减，歌能消遣，歌为愁浓。大造不将炉冶去，□万卷诗书宁愤穷。都休问，且试弹绿绮，闲和秋虫。
寄题胡公祠堂
洪朋（宋代）

胡公祠堂旧闻处，鲁公岭下草树深。堂后寿宫閟日月，堂前荒草横古今。

收拾胸中书万卷，邂逅眼底梧十寻。我思古人不可见，于公可见古人心。
赋新繁周表权如诏亭
刘孝孙（唐代）

义方曾榜旧亭名，子已为郎典要城。身服上恩今日显，诏符前要是人惊。

正如伯起鳣堂兆，兼胜于公驷阀荣。试问繁江诸父老，诗书何似宝金籯。
一半儿
查德卿（元代）

海棠红晕润初妍，
杨柳纤腰舞自偏。
笑倚玉奴娇欲眠。
粉郎前，一半儿支吾一半儿软。
送李喻之处士洪州谒曹王
皎然（唐代）

独思贤王府，遂作豫章行。雄镇庐霍秀，高秋江汉清。

见闻惊苦节，艰故伤远情。西邸延嘉士，遗才得正平。
禅陵行
黄定文（清代）

浊漉城头北风起，夜闻山阳泣山鬼。曹家寒食汉家坟，翁仲无情堕铅水。

当时神州悲陆沈，两京陵墓成荒岑。祠官旧事空投玉，校尉新衔有摸金。

征西将军老不死，墓上曹侯竟谁是。虎皮羊质五官郎，抱颈轻狂作天子。

岂知刚卯摧金刀，转眼又失当涂高。赤符未绝中兴汉，白石先闻大讨曹。

至今日暮行山路，回首铜台复何处。春雨曾传卖履愁，秋声谁觅西陵树。

君不见长安石马嘶昭陵，会稽社宇啼冬青。抔土山阳还好在，人间玉碗几飘零。
挽陈孺人
刘克庄（宋代）

乡井公评推内则，掖垣铭笔写徽音。
不烦陶子羞蚶鮓，肯与黔娄共布衾。
三语未酬将母志，九原无负托孙心。
樗翁阅世头如雪，二纪前曾挽藁砧。
偈颂一百零一首
释慧性（宋代）

掀翻四大海，踢倒须弥卢。
心粗胆大，少实多虚。
夜见明星曾落节，儿孙随后受涂糊。
杂曲歌辞。夜寒吟
鲍溶（唐代）

九衢金吾夜行行，上宫玉漏遥分明。霜飙乘阴扫地起，

旅鸿迷雪绕枕声，远人归梦既不成。留家惜夜欢心发，

罗幕画堂深皎洁。兰烟对酒客几人，兽火扬光二三月。

细腰楚姬丝竹间，白纻长袖歌闲闲，岂识苦寒损朱颜。
世上
陆游（宋代）

世上悠悠东逝波，金丹将奈鬓丝何！墙头杨柳知秋早，窗外芭蕉受雨多。
伏枥自应如老骥，还乡元欲借明驼。
吾棋一局千年事，从使旁观烂斧柯。
乙巳冬十月随幼男赴海陵丞中途遇交代有开正
孙介（宋代）

整棹姚江到海陵，稽徊四十月行程。
相逢既诺交承约，少待何妨信义明。
戚戚已无终岁虑，琅琅先有诵书声。
夫妻白首皆天幸，三乐无惭好弟兄。
自苕溪回棹
李正民（宋代）

扁舟东下霅溪滨，拟伴渔翁整钓缗。黄纸红旗惭许国，落花流水送残春。

拿舟处处争行乐，脩禊年年要及辰。怅望故园桃李月，东风吹泪漫沾巾。
除妄
洪咨夔（宋代）

酒泉能醉麽，饭颗免饥不。
万事得如愿，一生应莫愁。
凉风高放鹤，落日倒骑牛。
诸妄冰消尽，吾师马少游。
送昔与监税满替
刘宰（宋代）

但了官中事，都无俸外钱。
妙年能尔尔，晚节更须坚。
七夕二首
刘禹锡（唐代）

河鼓灵旗动，嫦娥破镜斜。满空天是幕，徐转斗为车。

机罢犹安石，桥成不碍槎。谁知观津女，竟夕望云涯。

天衢启云帐，神驭上星桥。初喜渡河汉，频惊转斗杓。

馀霞张锦幛，轻电闪红绡。非是人间世，还悲后会遥。
送春
丘葵（宋代）

一物生生无尽时，落花啼鸟总天机。
三千界内知音少，九十日余回首非。
世事只今看烂熟，诗人自古爱芳菲。
年年岁岁送春去，何日春能送我归。
题王立斋矩轩记后
金履祥（宋代）

以矩名轩义已谐，方方寻丈自恢恢。
勿侵四壁藩篱限，不费一天风日来。
学者毋欺惟暗室，圣门所乐只灵台。
盍朋但读立斋记，谁谓颜居曰陋哉。
颂古九十八首
释印肃（宋代）

临事全提少作家，云堂徒自卧烟霞。
赵州一塞无余欠，万古弥坚应落花。
送绶东归十一首 其五
王祎（明代）

一曲清江一畈田，闲居耕钓足长年。庞公城市何尝入，千古令人说隐贤。
祀五先生景行莫君为遨头诗以记之
张雨（元代）

洛中诸老今谁识，饮少年高听细论。百五日前花送雨，十三楼下水侵门。

岭霞栖向仇池穴，春鸟啼将蜀客魂。方外归来羞秃鬓，也容乡社割鸡豚。
寿冯宫教 其一
徐鹿卿（宋代）

子月阳从律管回，刚明钟聚济时材。出当圣世千龄会，小为横时百姓来。

生意无穷仓有粟，春工不择地宜梅。从今拈出经纶手，吾道辉光寿域开。
宫词
王仲修（宋代）

暑天何处避炎蒸，驾在萧台第九层。
黄盖亭亭日将午，宫嫔催赐近臣冰。
和子俊感秋五首 其四
赵孟頫（元代）

微霄暧高宇，轻飙弄微凉。天气政尔佳，抚己徒自伤。

今政非昨政，荏苒叹流光。几见春鸟鸣，巳复啼寒螀。

一时良亦短，万世则为长。
太乙西宫
周密（宋代）

仙宫金碧照清漪，圣主忧民事祷祈。五福正临吴分野，百年敢惜御园池。

云浮蕊殿春来早，香冷梅邻月到迟。清夜绿章陈露醮，天风吹下步虚词。
采桑子
黄庭坚（宋代）

马湖来舞钗初赐，笳鼓声繁。贤将开关。威竦西山八诏蛮。

南溪地逐名贤重，深锁群山。燕喜公闲。一斛明珠两小鬟。
病起赴部逆瑾啖以美要赂不得矫制免官
夏从寿（明代）

荡荡清时放逸民，从容畎亩自由身。风清月白原无禁，水钓山耕别有春。

独幸老樗今可免，敢如尽蠖更求伸。平生一日三公意，且得登堂拜老亲。
鹅湖春色
张仁及（宋代）

平湖漾晴绿，狎鸥自相逐。归艇小于盂，轻帆晒蒲幅。

青萍恣漂流，白鱼跳尺玉。柳线牵人衣，香林雨新沐。

汀尾沙禽鸣，人家映脩竹。步履随春风，席地倾醽醁。

玩乐当如何，回首炎威促。
水仙花
曾几（宋代）

坐令簪一枝，蛾眉淡初扫。
笑弄黄金杯，连台盘拗倒。
示子
侯友彰（宋代）

老去官仍旧，贫来口亦添。
举杯瓶易罄，下箸味难兼。
吾祖从来俭，痴儿莫谩嫌。
万钱终有命，遗汝不如廉。
甲申浴佛日偕日偕同直出西直门至极乐寺看海棠归途偶成 其二
钱应溥（清代）

莫嫌冷艳已残妆，相对忘言醉一觞。地以远尘称极乐，花能殊众是无香。

似闻道左流莺语，堪笑城南走马忙。难得萧间逢此日，归赤缓辔已斜阳。
送王理卿归平原
谢榛（明代）

春来三日君即归，长安陌上车尘飞。沧洲有约自知晚，白雁多情相见稀。

千里还应叹萍梗，一樽谁更采芳菲。平原旧侣论心处，肯向天边望少微。
晓晴度青城绳桥二绝句
程公许（宋代）

大皁江头寒雨歇，蚕岩关外数峰明。
丹青谁会开平远，著我绳桥度晓晴。
箜篌引
曹勋（宋代）

行天莫乘龙，行地莫乘马。
龙马各有待，牵连一时假。
至人运独照，八表周神化。
结交当结心，势利徒夸咤。
兔丝倚乔松，缠绵不相舍。
秋风飞严霜，荣枯何所藉。
富贵人所慕，贫贱人所鄙。
妻嫂薄苏秦，人事古如此。
游子归去来，劳生良可耻。
秋柳用渔洋韵四首 其四
张通典（清代）

懒折腰肢肯乞怜，看他金缕画凌烟。东皇望断仍疏散，南国情深亦邈绵。

摇落桓温悲晚岁，风流张绪忆当年。毵毵塞外红如锦，尚有余光照九边。
挽参与蔡公三首
刘克庄（宋代）

蔡公遂委笃，朝野共嘘欷。
子不税冕去，王将以衮归。
风涛如此急，人物眇然稀。
自古难全传，今无一可讥。
偕巫山尹沈君谒神女祠 其二
陈是集（明代）

固知神女子，天上滑稽人。赚得君王梦，更留异代身。

山花随作侍，萝月未生嗔。肃默瞻祠去，云帡或有辚。
为杨子常题文水画吴中山水 其十八 宝带桥
王彦泓（明代）

碧虹跨平湖，远岫参差映。门影入波圆，五十三明镜。
春可乐
弘历（清代）

春可乐兮，乐时雨之既沾。柳舒眉而洗涴，花含笑以增妍。

山冉冉其生翠，溪淡淡兮拖烟。绿针黄泥陇，乌犍白水田。

若有人兮，重民天。朝芳未赏，夕秀宁搴。知今春之可乐，岂去岁而忘旃。

春可乐兮，荷大造之陶甄。万物皆乐，吾胡不然。日复一日，年兮百年。
金刚随机无尽颂·福智无比分第二十四
释印肃（宋代）

皆为七宝聚，布施心所住。
人天小果因，争得入佛位。
挽周判院
喻良能（宋代）

昔年胪唱下彤墀，名压人头似牧之。
风动鱣堂昭武日，化行雉牧敬亭时。
曾无簪笔朝端用，何以修文地下为。
我老不堪供执绋，独将双泪逗瑶卮。
听竹
过迪（清代）

萧萧客舍若为情，剪得湘江一片声。风雨忽从霄汉下，佩环疑绕画廊行。

谁知夜静人偏醒，却为愁多听转明。领略清音知不尽，露丛烟筱最纵横。
道岩首座请赞
释崇岳（宋代）

人我如山，狠气如云。
炊无米饭，接不来人。
电光影里宾主分，不是冤家不与邻。
喜林沂字居鲁金华推官赴京待宪
张弼（明代）

半晴半雨半清和，绣柱青帘忽我过。渺渺乾坤身作客，茫茫今古口悬河。

张翰门外飞花净，范老祠前芳草多。自信惠文冠是铁，此生宁肯负恩波。
赠胡侍郎致仕
赵瑞（宋代）

几年为国寸心丹，今喜承恩衣锦还。张翰莼鲈偏入兴，陶潜松菊意休閒。

坐邀夜月惟斟酒，笑引春风且看山。最好溪山多翠竹，与君日日报平安。
赠毛梅谷
徐元杰（宋代）

弹琴须会钟子期，画梅莫逊杨补之。
墨妙坡仙助挥扫，雪晴霜夜月明时。
越山秋色送秦校尉还观海军
王恭（明代）

稽峰閒望赤城标，霞气苍茫水雾消。独树过江吴地尽，断云归海楚山遥。

空林木叶惊秋雨，极浦鸿声带晚潮。相约买舟寻贺老，知君终事霍嫖姚。
池水久涸雨后生莲偶作
李洪（宋代）

绕郭荷花泛画船，枯池忽见叶田田。
艰生颇似石间柏，罕喻真成陆地莲。
要看露香明菡萏，不辞汲水弄漪涟。
况逢小雨临清晓，已见琼珠碎又圆。
周参谋以诗催再游末章戏赋二首
张嵲（宋代）

竞说杨枝倾上国，乐天题品付歌行。
但同学语雏莺小，未见回眸剪水明。
席舍主人能顾曲，晓来妆烛想销檠。
海棠何必寻龙井，愿听周诗赋鹿鸣。
和资道岩岩亭二首
晁说之（宋代）

昔年蜀武侯，泣下荡阴里。
何如无事人，一亭欣所止。
悠然太山岑，相对真可喜。
不须樽中物，且酌岩下水。
寄万先辈
释清壹（宋代）

归从衡岳此身清，老校群书眼倍明。
白屋有田供伏腊，青云无梦到公卿。
频挑野菜招僧至，少著深衣入郭行。
早岁自嗟行役远，失将诗律问先生。
秀实再以前韵宠惠佳篇谨再次元韵
王洋（宋代）

名利世所重，燋烂以为期。出处不自由，语默多因时。

陈侯有馀佞，又以传其儿。苏秦掉颊舌，代厉俱诡随。

此风几百年，尚作柔佞姿。武子衒富豪，击碎珊瑚枝。

褒姒出巧谮，归放加伯奇。茫茫天宇间，穷达不可推。

不须谋快乐，亦勿生愁悲。但看忧乐人，往往心神衰。

长年饱吃饭，此事前贤诗。
塞上谣八首 其六
张昱（元代）

燕姬二八面如花，留宿不问东西家。醉来拍手趁人舞，口中合唱阿剌剌。
登芙蓉峰次铁峰先生韵
符锡（明代）

双旌日晏渡河西，绝顶芙蓉路不迷。石臼竹竿泉袅袅，风檐露不树萋萋。

龙山事往怜吹帽，渔父言欺笑掘泥。谷口尚堪留一醉，黄花香衬马头低。
游青山
吴渊（宋代）

碧嶂千层镇一州，十年前记作斯游。因看红杏行停辔，为濯清斯坐解裘。

怪石巉岩蹲虎豹，老松偃蹇卧龙虬。转看转有无穷景，杖履何妨绝顶头。
黄子羽山长为不及同山行次余东发别余韵见寄
陈著（宋代）

忆昨追随太史游，欠招吟脚共评秋。
自怜蒲柳难禁老，君向桑榆尽可收。
人物多从危世见，山林盍有好诗留。
和篇忽转云南去，便当同行云上头。
滇南奉别
钟渤（明代）

解组东归春尽时，君恩亲寿两相宜。谁人直道能全节，我马横奔幸脱羁。

四百峰峦寻旧隐，七千里路费新诗。自惭未茇甘棠树，敢望渔人去后思。
偶占
胤禛（清代）

碧桃吐艳莺初啭，丹桂含芳燕又归。日往月来传大道，花香鸟语泄真机。
万清之有诗三绝呈司理贾丈并简某因次其韵 其一
王十朋（宋代）

灯花端为故人然，留客殷勤为击鲜。更觉门阑增喜气，冰清玉润两俱贤。
过水心寺访芝上人
沈辽（宋代）

行年四十发已斑，似梦非梦寄人间。数日秋风稍强健，闲寻戒律过南山。
九日次韵次公 其二
韩淲（宋代）

纷纷下视三家市，人物悲欢逐年岁。吾侪秃发帽檐斜，不见黄花也须醉。
重过句章郡
苏舜钦（宋代）

曾随使旆此东归，日日登临到落晖。畴昔侍行犹总角，如今重过合沾衣。

窥鱼翠碧忘形坐，趁伴蜻蜓照影飞。风物依然皆自得，岁华飘忽赏心违。
送叶圣参守九江郡
郭祥正（宋代）

湓浦夜涛声动地，香炉晴影碧连天。楼中不负庾公赏，席上谁为陶令贤。

且拥旌旗飞画鹢，行闻台阁选青钱。班春过我旧游处，门巷桃花应寂然。